title: Provedbena uredba Komisije (EU) 2019/59 оd 14. siječnja 2019. o uvođenju konačne antidampinške pristojbe na uvoz aluminijskih radijatora podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća

text:
                  15.1.2019

                  HR

                  Službeni list Europske unije

                  L 12/13

         PROVEDBENA UREDBA KOMISIJE (EU) 2019/59
         оd 14. siječnja 2019.
         o uvođenju konačne antidampinške pristojbe na uvoz aluminijskih radijatora podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 11. stavak 2.,
         budući da:
         1.   POSTUPAK
         1.1.   Mjere na snazi

                     (1)

                     U studenome 2012., nakon antidampinškog ispitnog postupka („početni ispitni postupak”), Vijeće je Provedbenom uredbom (EU) br. 1039/2012 (2) („konačna uredba”) uvelo konačnu antidampinšku pristojbu na uvoz aluminijskih radijatora koji su trenutačno razvrstani u oznake KN ex 7615 10 10, ex 7615 10 80, ex 7616 99 10 i ex 7616 99 90 (oznake TARIC 7615101010, 7615108010, 7616991091, 7616999001 i 7616999091) te su podrijetlom iz Narodne Republike Kine (NRK).

                     (2)

                     Konačnom uredbom uvedena je antidampinška pristojba čija je stopa iznosila od 12,6 % do 56,2 % na uvoz od proizvođača izvoznika u uzorku odnosno 21,2 % za trgovačka društva izvan uzorka koja surađuju i stopa pristojbe od 61,4 % za sva ostala trgovačka društva iz NRK-a.

               1.2.   Pokretanje revizije zbog predstojećeg isteka mjera

                     (3)

                     Komisija je 15. veljače 2017. u Službenom listu Europske unije objavila obavijest o predstojećem isteku antidampinških mjera za aluminijske radijatore podrijetlom iz NRK-a (3).

                     (4)

                     Dana 30. lipnja 2017. International Association of Aluminium Radiator Manufacturers Limited Liability Consortium (AIRAL S.c.r.l.) („podnositelj zahtjeva”), čiji članovi proizvode više od 25 % ukupne proizvodnje aluminijskih radijatora u Europskoj uniji („Unija”), podnijelo je zahtjev za reviziju na temelju članka 11. stavka 2. osnovne uredbe.

                     (5)

                     Podnositelj je zahtjev obrazložio time da bi se zbog isteka mjera vjerojatno nastavili damping i ponavljanje štete za industriju Unije.

                     (6)

                     Nakon što je utvrdila da postoje dostatni dokazi za pokretanje revizije zbog predstojećeg isteka mjera Komisija je 9. studenoga 2017. objavila obavijest o pokretanju postupka u Službenom listu Europske unije (4) („Obavijest o pokretanju postupka”).

               1.3.   Zainteresirane strane

                     (7)

                     Komisija je u Obavijesti o pokretanju postupka pozvala sve zainteresirane strane da joj se obrate radi sudjelovanja u ispitnom postupku. Komisija je o pokretanju ispitnog postupka posebno obavijestila podnositelja zahtjeva, poznate proizvođače iz Unije i njihova udruženja, poznate uvoznike aluminijskih radijatora u Uniji te poznate proizvođače izvoznike iz NRK-a i pozvala ih je na suradnju.

                     (8)

                     U Obavijesti o pokretanju postupka Komisija je navela da je kao treću zemlju tržišnoga gospodarstva („analogna zemlja”) u smislu članka 2. stavka 7. osnovne uredbe predvidjela Rusiju. Komisija je navela je i da se, prema informacijama koje su joj dostupne, ostali proizvođači tržišnoga gospodarstva mogu nalaziti u Turskoj, Tajvanu, Maleziji, Iranu, Argentini i Ukrajini.

                     (9)

                     Komisija je o pokretanju postupaka obavijestila proizvođače u Rusiji te ih pozvala na sudjelovanje. Komisija je također obavijestila nadležna tijela Argentine, Bosne i Hercegovine, bivše jugoslavenske republike Makedonije, Irana, Japana, Malezije, Rusije, SAD-a, Švicarske, Tajvana, Turske i Ukrajine te je zatražila informacije o proizvodnji i prodaji aluminijskih radijatora i podatke za kontakt svih relevantnih proizvođača u tim zemljama.

                     (10)

                     Sve zainteresirane strane imale su priliku dostaviti primjedbe na pokretanje ispitnog postupka i zatražiti saslušanje pred Komisijom i/ili službenikom za saslušanje u trgovinskim postupcima. Nijedna zainteresirana strana nije zatražila saslušanje.

               1.3.1.   Odabir uzorka

                     (11)

                     U Obavijesti o pokretanju postupka Komisija je navela da bi mogla provesti odabir uzorka zainteresiranih strana u skladu s člankom 17. osnovne uredbe.

               1.3.1.1.   Odabir uzorka proizvođača iz Unije

                     (12)

                     Komisija je u Obavijesti o pokretanju postupka navela da je odabrala privremeni uzorak proizvođača iz Unije.

                     (13)

                     U skladu s člankom 17. stavkom 1. osnovne uredbe Komisija je odabrala uzorak na temelju najvećeg reprezentativnog obujma prodaje koji se mogao ispitati u raspoloživom vremenu.

                     (14)

                     Privremeno odabrani uzorak sastojao se od četiriju proizvođača iz Unije koji čine oko 80 % ukupne prodaje industrije Unije. Komisija je pozvala zainteresirane strane da dostave primjedbe o privremenom uzorku, no nije primila nijednu primjedbu.

               1.3.1.2.   Odabir uzorka uvoznika

                     (15)

                     Komisija je u Obavijesti o pokretanju postupka pozvala uvoznike i njihova predstavnička udruženja da se jave i dostave konkretne informacije potrebne kako bi se odlučilo je li odabir uzorka potreban i, ako jest, kako bi se odabrao uzorak. Javila su se dva uvoznika. Zbog ograničenog broja društava odabir uzorka nije se smatrao potrebnim.

               1.3.1.3.   Odabir uzorka proizvođača izvoznika

                     (16)

                     Kako bi odlučila je li odabir uzorka potreban i, ako jest, kako bi odabrala uzorak, Komisija je od svih proizvođača izvoznika u NRK-u zatražila da dostave informacije navedene u Obavijesti o pokretanju postupka. Uz to, Komisija je zatražila od nadležnih tijela NRK-a da utvrde ostale proizvođače izvoznike koji bi mogli biti zainteresirani za sudjelovanje u ispitnom postupku i/ili da stupe u kontakt s njima.

                     (17)

                     Nijedan proizvođač izvoznik iz NRK-a nije dostavio informacije zatražene u Prilogu I. Obavijesti o pokretanju postupka u svrhu odabira uzorka.

               1.3.2.   Korisnici

                     (18)

                     Komisija je u Obavijesti o pokretanju postupka pozvala korisnike i njihova predstavnička udruženja te organizacije koje predstavljaju potrošače da se jave i surađuju. Nije se javio nijedan korisnik ili udruženje korisnika iz Unije.

               1.3.3.   Upitnici i posjeti radi provjere

                     (19)

                     Komisija je poslala upitnike svim stranama navedenima u nastavku i svim ostalim trgovačkim društvima koja su se javila u rokovima određenima u Obavijesti o pokretanju postupka.

                     (20)

                     Među njima su četiri proizvođača iz Unije u uzorku, podnositelj zahtjeva, dva uvoznika koji surađuju i proizvođači iz Argentine, bivše jugoslavenske republike Makedonije, Irana, Japana, Malezije, Rusije, Švicarske, Tajvana, Turske te Ukrajine.

                     (21)

                     Odgovore na upitnik dostavila su četiri proizvođača iz Unije u uzorku, jedan uvoznik, podnositelj zahtjeva i jedan proizvođač iz Ukrajine.

                     (22)

                     Komisija je zatražila i provjerila sve informacije koje je smatrala potrebnima za utvrđivanje vjerojatnosti nastavka ili ponavljanja dampinga i štete te bi li zadržavanje antidampinških mjera bilo protivno interesu Unije.

                     (23)

                     Posjeti radi provjere obavljeni su u prostorima sljedećih društava:

                                 (a)

                                 proizvođači iz Unije:

                                             —

                                             Fondital, Brescia, Italija,

                                             —

                                             Global Radiatori, Brescia, Italija,

                                             —

                                             Radiatori 2000, Bergamo, Italija,

                                             —

                                             Armatura, Krakov, Poljska;

                                 (b)

                                 uvoznici iz Unije:

                                             —

                                             Hydroland, Krakov, Poljska;

                                 (c)

                                 proizvođač iz analogne zemlje:

                                             —

                                             San Teh Raj, Odesa, Ukrajina.

               1.4.   Razdoblje ispitnog postupka revizije i razmatrano razdoblje

                     (24)

                     Ispitnim postupkom o vjerojatnosti nastavka ili ponavljanja dampinga i štete obuhvaćeno je razdoblje od 1. listopada 2016. do 30. rujna 2017. („razdoblje ispitnog postupka revizije” ili „RIPR”).

                     (25)

                     Ispitivanjem trendova relevantnih za procjenu vjerojatnosti nastavka ili ponavljanja štete obuhvaćeno je razdoblje od 1. siječnja 2014. do kraja razdoblja ispitnog postupka revizije („razmatrano razdoblje”).

               2.   PREDMETNI PROIZVOD I ISTOVJETNI PROIZVOD
         2.1.   Predmetni proizvod

                     (26)

                     Proizvod koji je predmet revizije zbog predstojećeg isteka mjera isti je proizvod koji je utvrđen u početnom ispitnim postupku, odnosno aluminijski radijatori i elementi ili sekcije od kojih se takvi radijatori sastoje, neovisno jesu li ti elementi sastavljeni u blokove ili ne, osim radijatora i njihovih elemenata i sekcija električne vrste, trenutačno razvrstani u oznake KN ex 7615 10 10, ex 7615 10 80, ex 7616 99 10 i ex 7616 99 90 (oznake TARIC 7615101010, 7615108010, 7616991091, 7616999001 i 7616999091) te podrijetlom iz NRK („predmetni proizvod”).

               2.2.   Istovjetni proizvod

                     (27)

                     Ispitni je postupak pokazao da sljedeći proizvodi imaju ista osnovna fizička i tehnička svojstva te iste osnovne namjene:

                                 —

                                 predmetni proizvod,

                                 —

                                 proizvod koji se proizvodi i prodaje na domaćem tržištu Ukrajine, koja je služila kao analogna zemlja,

                                 —

                                 proizvod koji u Uniji proizvodi i prodaje industrija Unije.

                     (28)

                     Komisija je zaključila da su ti proizvodi istovjetni proizvodi u smislu članka 1. stavka 4. osnovne uredbe.

               3.   VJEROJATNOST NASTAVKA ILI PONAVLJANJA DAMPINGA
         3.1.   Vjerojatnost nastavka ili ponavljanja dampinga

                     (29)

                     U skladu s člankom 11. stavkom 2. osnovne uredbe Komisija je ispitala postoji li trenutačno damping te je li vjerojatan nastavak ili ponavljanje dampinga nakon mogućeg isteka mjera koje su na snazi za uvoz iz NRK-a.

               3.1.1.   Analogna zemlja

                     (30)

                     U skladu s člankom 2. stavkom 7. osnovne uredbe uobičajena vrijednost utvrđuje se na temelju cijene ili izračunane vrijednosti u trećoj zemlji tržišnoga gospodarstva. Stoga je bilo potrebno odabrati treću zemlju tržišnoga gospodarstva („analogna zemlja”).

                     (31)

                     U Obavijesti o pokretanju postupka Komisija je obavijestila zainteresirane strane da je predvidjela Rusiju kao odgovarajuću analognu zemlju te je pozvala zainteresirane strane da se očituju. Nije primljena nijedna primjedba.

                     (32)

                     Komisija je od 60 proizvođača istovjetnog proizvoda u Argentini, bivšoj jugoslavenskoj republici Makedoniji, Iranu, Japanu, Maleziji, Rusiji, Švicarskoj, Tajvanu, Turskoj i Ukrajini zatražila da dostave informacije.

                     (33)

                     Komisija je primila samo jedan odgovor, od proizvođača iz Ukrajine (San Teh Raj).

                     (34)

                     Budući da nije primljen nijedan drugi odgovor i da se ukrajinsko tržište zbog svoje veličine smatra odgovarajućim reprezentativnim tržištem za ovu svrhu, odlučeno je da je Ukrajina odgovarajuća analogna zemlja u skladu s člankom 2. stavkom 7. osnovne uredbe.

               3.1.2.   Uobičajena vrijednost

                     (35)

                     Informacije koje je dostavio proizvođač iz analogne zemlje koji surađuje upotrijebljene su kao osnova za utvrđivanje uobičajene vrijednosti za NRK u skladu s člankom 2. stavkom 7. osnovne uredbe.

                     (36)

                     Komisija je najprije ispitala je li ukupan obujam domaće prodaje proizvođača iz analogne zemlje bio reprezentativan. Domaća je prodaja reprezentativna ako je ukupni obujam domaće prodaje istovjetnog proizvoda nezavisnim kupcima na domaćem tržištu činio najmanje 5 % ukupnog obujma izvozne prodaje u Uniji predmetnog proizvoda tijekom razdoblja ispitnog postupka revizije. Na temelju toga ukupna je prodaja proizvođača iz analogne zemlje bila reprezentativna.

                     (37)

                     Prema informacijama koje je dostavio podnositelj zahtjeva, nema jasne osnove za utvrđivanje vrste proizvoda na temelju pet oznaka TARIC obuhvaćenih ispitnim postupkom. Naime, opis proizvoda za svih pet oznaka TARIC je jednak: „aluminijski radijatori i elementi ili sekcije od kojih se takvi radijatori sastoje, neovisno jesu li ti elementi sastavljeni u blokove ili ne”. Na razini TARIC-a nema daljnjih podjela. Razlika između pet oznaka TARIC-a proizlazi iz drugih kriterija kao što su krajnja namjena i metoda proizvodnje. Primjerice, ako je radijator namijenjen za upotrebu u kućanstvu, razvrstava se u tarifni broj 7615. Ako se isti radijator upotrebljava u komercijalnoj ili industrijskoj zgradi, razvrstava se u tarifni broj 7616. Kriteriji koji se odnose na učinak kao što su izlazna snaga, dimenzije i masa elementa nisu obuhvaćeni carinskom klasifikacijom.

                     (38)

                     Na temelju toga Komisija je odlučila da treba utvrditi jednu ponderiranu prosječnu uobičajenu vrijednost.

                     (39)

                     Za to je Komisija definirala udio profitabilne prodaje nezavisnim kupcima na domaćem tržištu tijekom razdoblja ispitnog postupka revizije kako bi odlučila hoće li za izračun uobičajene vrijednosti upotrebljavati stvarnu domaću prodaju.

                     (40)

                     Uobičajena vrijednost temelji se na stvarnoj domaćoj cijeni bez obzira na to je li ta prodaja profitabilna ili nije:

                                 (a)

                                 ako je obujam prodaje po neto prodajnoj cijeni jednakoj izračunanom trošku proizvodnje ili višoj od tog troška činio više od 80 % ukupnog obujma prodaje; i

                                 (b)

                                 ako je ponderirana prosječna prodajna cijena jednaka jediničnom trošku proizvodnje ili viša od njega.

                     (41)

                     Analiza domaće prodaje pokazala je da je više od 80 % ukupne domaće prodaje bilo profitabilno te da je ponderirana prosječna prodajna cijena bila viša od troška proizvodnje. U skladu s time uobičajena je vrijednost izračunana kao ponderirani prosjek cijena ukupne domaće prodaje tijekom razdoblja ispitnog postupka revizije.

               3.1.3.   Izvozna cijena

                     (42)

                     Komisija nije primila nijedan odgovor na upitnik od proizvođača izvoznika iz NRK-a. Kao posljedicu nesuradnje, u skladu s člankom 18. stavkom 1. osnovne uredbe, Komisija je proizvođače izvoznike iz NRK-a te tijela NRK-a obavijestila da u slučaju nedovoljne suradnje proizvođača izvoznika Komisija može temeljiti svoje nalaze na raspoloživim podacima. Komisija je naglasila i da bi nalaz temeljen na raspoloživim podacima mogao biti nepovoljniji za zainteresirane strane. Nije dostavljen nikakav odgovor. Komisija je stoga utvrdila izvoznu cijenu na temelju Eurostatovih statističkih podataka o uvozu („COMEXT”).

                     (43)

                     Kako je spomenuto u uvodnoj izjavi(37), nema jasne osnove za utvrđivanje koje su vrste proizvoda razvrstane u pet oznaka TARIC obuhvaćenih ispitnim postupkom. Zato je za sve aluminijske radijatore uvezene iz NRK-a utvrđena jedna ponderirana prosječna izvozna cijena.

               3.1.4.   Usporedba

                     (44)

                     Komisija je usporedila uobičajenu vrijednost i izvoznu cijenu na temelju cijena franko tvornica.

                     (45)

                     U slučajevima u kojima je to bilo potrebno kako bi se osigurala pravedna usporedba Komisija je prilagodila uobičajenu vrijednost i izvoznu cijenu za razlike koje utječu na cijene i usporedivost cijena, u skladu s člankom 2. stavkom 10. osnovne uredbe. Uobičajena vrijednost korigirana je naviše od 4 % do 6 % za nepovratne troškove PDV-a, a izvozna cijena korigirana je naniže od 4 % do 6 % za troškove osiguranja i vozarine.

               3.1.5.   Dampinška marža

                     (46)

                     Komisija je usporedila ponderiranu prosječnu uobičajenu vrijednost istovjetnog proizvoda s ponderiranom prosječnom cijenom svih izvoza u Uniju u skladu s člankom 2. stavcima 11. i 12. osnovne uredbe.

                     (47)

                     Komisija je na temelju toga utvrdila da razina dampinške marže, izražena kao postotak cijene CIF na granici Unije, neocarinjeno, iznosi više od 15 %.

               3.2.   Kretanje uvoza u slučaju ukidanja mjera

                     (48)

                     Komisija je nakon nalaza dampinga u razdoblju ispitnog postupka revizije analizirala postoji li vjerojatnost nastavka dampinga ako se mjere ukinu. Analizirani su sljedeći elementi: rezervni kapaciteti u NRK-u i privlačnost tržišta Unije.

                     (49)

                     Zbog nesuradnje proizvođača izvoznika iz NRK-a ispitivanje vjerojatnosti nastavka dampinga radi procjene kretanja uvoza u slučaju ukidanja mjera temeljilo se na informacijama koje su dostupne Komisiji, odnosno informacijama dostavljenima u zahtjevu za reviziju i informacijama iz drugih neovisnih dostupnih izvora kao što su službeni statistički podaci o uvozu te informacije dobivene od zainteresiranih strana tijekom ispitnog postupka. Među informacijama dostavljenima u zahtjevu bilo je istraživanje koje je provela jedna kineska agencija za poslovno savjetovanje i izvješće pod nazivom „Overcapacity in China” (Prekomjerni kapaciteti u Kini) (5) koje je objavila Gospodarska komora Europske unije u Kini. Informacije koje je u tom pogledu dostavio podnositelj zahtjeva zainteresirane strane nisu osporile. Komisija nije pronašla dokaze koji bi bili u suprotnosti s tim informacijama.

               3.2.1.   Rezervni kapacitet NRK-a

                     (50)

                     U istraživanju je analizirana veličina kineskog rezervnog kapaciteta za aluminijske radijatore u dva scenarija. Ovisno o tome koji se scenarij primijeni, rezervni kapacitet iznosi 27,5 milijuna elemenata ili 112,5 milijuna elemenata. Bez obzira na primijenjeni scenarij, rezervni kapacitet za aluminijske radijatore je znatan i čini približno 94 % ili približno 386 % ukupne potrošnje u Uniji (vidjeti uvodnu izjavu(62)).

                     (51)

                     U izvješću koje je objavila Gospodarska komora Europske unije u Kini analizira se rezervni kapacitet kineske industrije aluminija općenito. Prema tom izvješću, rezervni se kapacitet između 2008. i 2015. udvostručio s gotovo 5 milijuna tona na gotovo 10 milijuna tona. Stoga je jasno da bi kineski proizvođači aluminijskih radijatora mogli doći do dodatnih količina aluminija da žele povećati proizvodnju.

                     (52)

                     U istraživanju i ispitnom postupku nije bilo nikakvih elemenata koji bi mogli upućivati na znatno povećanje domaće potražnje u Kini u bliskoj budućnosti. To vrijedi i za kineski izvoz u ostale treće zemlje jer ne postoje dostupne informacije koje bi upućivale na znatno povećanje potražnje za aluminijskim radijatorima u svijetu.

                     (53)

                     Stoga, s obzirom na to da nije bilo drugih informacija, smatra se da ni domaća ni globalna potražnja neće moći apsorbirati znatan rezervni kapacitet dostupan u Kini.

               3.2.2.   Privlačnost tržišta Unije

                     (54)

                     Kako bi se utvrdilo moguće kretanje uvoza u slučaju ukidanja mjera, Komisija je razmotrila privlačnost tržišta Unije s obzirom na cijene.

                     (55)

                     Analizirala je podatke o izvozu iz NRK-a u treće zemlje na osmeroznamenkastoj razini tijekom ispitnog postupka revizije. Smatralo se, međutim, da takve izvozne cijene loše odražavaju cijene aluminijskih radijatora jer razvrstavanja na toj razini obuhvaćaju širok raspon proizvoda, uz predmetni proizvod, koji uvelike (najmanje stostruko) premašuju obujam uvoza aluminijskih radijatora. Dakle, kineski statistički podaci o izvozu ne pružaju pouzdane dokaze o kineskim izvoznim cijenama na drugim tržištima.

                     (56)

                     U nedostatku pouzdanih podataka o cijenama za treće zemlje zbog nesuradnje kineskih proizvođača izvoznika Komisija, u skladu s člankom 18. stavkom 1. osnovne uredbe, nalaze temelji na informacijama u zahtjevu za reviziju.

                     (57)

                     S obzirom na znatan rezervni kapacitet kineskih proizvođača izvoznika i zasićenje određenih postojećih tržišta, vrlo je vjerojatno da bi kineski proizvođači izvoznici svoj znatan rezervni kapacitet usmjerili na tržište Unije u slučaju ukidanja antidampinških mjera. Usto, u izvješću „Prekomjerni kapaciteti u Kini” naglašava se i da politika kineske vlade potiče izvoz davanjem financijskih potpora i poreznim olakšicama, što povećava privlačnost izvoznih tržišta izvoza kao što je tržište Unije.

                     (58)

                     Na temelju znatnog obujma izvoza i tržišnih udjela NRK-a tijekom razdoblja početnog ispitnog postupka i kontinuiranog izvoza aluminijskih radijatora iz NRK-a na tržište Unije u manjem, ali i dalje znatnom obujmu, Komisija može zaključiti da je tržište Unije privlačno proizvođačima aluminijskih radijatora iz NRK-a. Povrh toga, kineske izvozne cijene i dalje su dampinške (vidjeti uvodnu izjavu (47)) te su znatno ispod cijene industrije Unije (vidjeti uvodnu izjavu (76)). S obzirom na velike rezervne kapacitete u NRK-u i niske kineske cijene, velika je vjerojatnost da će se uvoz znatno povećati u slučaju ukidanja antidampinških mjera.

               3.2.3.   Zaključak o vjerojatnosti nastavka dampinga

                     (59)

                     Na temelju navedenog, osobito dampinške marže utvrđene u razdoblju ispitnog postupka revizije, znatnog rezervnog kapaciteta dostupnog u Kini i privlačnosti tržišta Unije, Komisija očekuje da bi u slučaju ukidanja antidampinških mjera vjerojatno došlo do nastavka dampinga te da će dampinški izvoz ulaziti na tržište Unije u velikim količinama. Stoga se smatra da postoji vjerojatnost nastavka dampinga ako se dopusti istek antidampinških mjera koje su trenutačno na snazi.

               4.   VJEROJATNOST PONAVLJANJA ŠTETE
         4.1.   Definicija industrije Unije i proizvodnje u Uniji

                     (60)

                     Tijekom razdoblja ispitnog postupka revizije istovjetni je proizvod proizvodilo 6 proizvođača u Uniji. Oni čine „industriju Unije” u smislu članka 4. stavka 1. osnovne uredbe.

               4.2.   Uvodne napomene

                     (61)

                     Šteta je procijenjena na temelju podataka o kretanjima u pogledu proizvodnje, proizvodnog kapaciteta, iskorištenosti kapaciteta, prodaje, tržišnog udjela, zaposlenosti, produktivnosti i rasta prikupljenih na razini ukupne industrije Unije te podataka o kretanjima u pogledu cijena, profitabilnosti, novčanog toka, sposobnosti prikupljanja kapitala i ulaganja, zaliha, povrata ulaganja i plaća prikupljenih na razini proizvođača iz Unije u uzorku.

               4.3.   Potrošnja u Uniji

                     (62)

                     Komisija je utvrdila potrošnju u Uniji zbrajanjem sljedećeg:

                                 (a)

                                 provjerenih podataka o prodaji u Uniji četiriju proizvođača iz Unije u uzorku,

                                 (b)

                                 podataka o prodaji u Uniji koju su ostvarili proizvođači iz Unije izvan uzorka koji surađuju, dobivenih iz zahtjeva za reviziju i podataka koje je dostavio AIRAL; i

                                 (c)

                                 podataka o uvozu koje je dostavio Eurostat.

                     (63)

                     Potrošnja aluminijskih radijatora u Uniji kretala se kako slijedi:

                        Tablica 1.

                        Potrošnja u Uniji

                                 2014.

                                 2015.

                                 2016.

                                 RIPR

                                 Ukupna potrošnja u Uniji (u elementima)

                                 24 042 569

                                 25 768 567

                                 27 283 660

                                 27 960 430

                                    Indeks (2014. = 100)

                                    100

                                    107

                                    113

                                    116

                                    Izvor: Eurostat, AIRAL i odgovori na upitnik.

                     (64)

                     Potrošnja u Uniji postupno se povećala za 16 % tijekom razmatranog razdoblja. Analiza na godišnjoj razini pokazuje da je u tom razdoblju postupni porast bio brži između 2014. i 2015., a zatim se stabilizirao između 2016. i kraja razdoblja ispitnog postupka revizije.

               4.4.   Uvoz iz NRK-a

         4.4.1.   Obujam i tržišni udio uvoza iz NRK-a

                     (65)

                     Komisija je utvrdila obujam uvoza aluminijskih radijatora iz NRK-a u Uniju na temelju podataka Eurostata i tržišnih udjela uvoza usporedbom tog obujma uvoza s potrošnjom u Uniji prikazanom u tablici 1.

                     (66)

                     Uvoz aluminijskih radijatora iz NRK-a u Uniju kretao se kako slijedi:

                        Tablica 2.

                        Količina uvoza i tržišni udjeli

                                 2014.

                                 2015.

                                 2016.

                                 2017.

                                 Obujam uvoza iz NRK-a (u elementima)

                                 1 652 979

                                 456 581

                                 983 268

                                 746 354

                                    Indeks (2014. = 100)

                                    100

                                    28

                                    59

                                    45

                                 Tržišni udio uvoza iz NRK-a (%)

                                 7

                                 2

                                 4

                                 3

                                    Izvor: Eurostat.

                     (67)

                     Uvoz iz NRK-a bio je najveći 2014., naglo je opao 2015., zatim se 2016. oporavio i ponovno se smanjio u razdoblju ispitnog postupka revizije. S obzirom na povećanje potrošnje u Uniji u isto vrijeme, tržišni udio uvoza iz NRK-a smanjio se s najviših 7 % na niskih 3 % na kraju razdoblja ispitnog postupka revizije.

                     (68)

                     Za analizu štete važno je, međutim, napomenuti da je tijekom razmatranog razdoblja uvoz iz NRK-a nastavio ulaziti u Uniju, uz plaćene carine.

               4.4.2.   Cijene uvoza iz NRK-a

                     (69)

                     Komisija je upotrijebila cijene uvoza iz NRK-a koje je dostavio Eurostat.

                     (70)

                     Prosječna cijena uvoza u Uniju iz NRK-a kretala se kako slijedi:

                        Tablica 3.

                        Cijene uvoza iz NRK-a

                                 2014.

                                 2015.

                                 2016.

                                 RIPR

                                 Cijene uvoza iz NRK-a
                                 (EUR po elementu)

                                 2,47

                                 3,29

                                 3,28

                                 3,37

                                    Indeks (2014. = 100)

                                    100

                                    133

                                    133

                                    136

                                    Izvor: Eurostat.

                     (71)

                     Cijene uvoza iz NRK-a porasle su za 36 % tijekom razmatranog razdoblja, pri čemu je najveći porast bio između 2014. i 2015.

                     (72)

                     Unatoč porastu jedinične cijene uvoza iz NRK-a u razmatranom razdoblju, prosječna jedinična cijena uvoza iz NRK-a bila je znatno niža od prosječne jedinične prodajne cijene i prosječnog jediničnog troška proizvodnje za industriju Unije, navedenih u tablici 7. Iz toga je proizišao snažan pritisak na prodajne cijene Unije.

               4.4.3.   Nelojalno sniženje cijena

                     (73)

                     Komisija je utvrdila nelojalno sniženje cijena tijekom razdoblja ispitnog postupka revizije uspoređujući:

                                 (a)

                                 ponderirane prosječne prodajne cijene proizvođača iz Unije u uzorku koje su naplaćene nepovezanim kupcima na tržištu Unije, prilagođene na razinu franko tvornica; i

                                 (b)

                                 podatke Eurostata o uvozu aluminijskih radijatora iz NRK-a na razini CIF, prilagođene prema cijeni s ukupnim troškovima, uključujući iznos antidampinške pristojbe.

                     (74)

                     Rezultat usporedbe izražen je kao postotak prosječne cijene proizvođača iz Unije u uzorku tijekom razdoblja ispitnog postupka revizije.

                     (75)

                     Usporedbom je za uvoz iz NRK-a utvrđena ponderirana prosječna marža nelojalnog sniženja cijena na tržištu Unije od 19,3 % tijekom razdoblja ispitnog postupka revizije.

               4.5.   Gospodarsko stanje industrije Unije

         4.5.1.   Opće napomene

                     (76)

                     U skladu s člankom 3. stavkom 4. osnovne uredbe Komisija je ispitala učinak dampinškog uvoza na industriju Unije procjenom svih gospodarskih pokazatelja koji su utjecali na stanje industrije Unije tijekom razmatranog razdoblja.

                     (77)

                     Kako je navedeno u uvodnoj izjavi (12), odabir uzorka proveden je radi utvrđivanja moguće štete koju je pretrpjela industrija Unije.

                     (78)

                     Za utvrđivanje štete Komisija je razlikovala makroekonomske i mikroekonomske pokazatelje štete.

                     (79)

                     Komisija je ocijenila makroekonomske pokazatelje na temelju podataka iz zahtjeva za reviziju, podataka koje je dostavio AIRAL i provjerenih odgovora na upitnik koje su dostavili proizvođači iz Unije u uzorku. Podaci su se odnosili na sve proizvođače iz Unije.

                     (80)

                     Komisija je ocijenila mikroekonomske pokazatelje na temelju provjerenih podataka iz odgovora na upitnik koje su dostavili proizvođači iz Unije u uzorku.

                     (81)

                     Utvrđeno je da su oba skupa podataka reprezentativna za gospodarsko stanje industrije Unije.

                     (82)

                     Makroekonomski su pokazatelji sljedeći: proizvodnja, proizvodni kapacitet, iskorištenost kapaciteta, obujam prodaje, tržišni udio, rast, zaposlenost i produktivnost.

                     (83)

                     Mikroekonomski su pokazatelji sljedeći: prosječne jedinične cijene, jedinični trošak, troškovi rada, zalihe, profitabilnost, novčani tok, ulaganja, povrat ulaganja i sposobnost prikupljanja kapitala.

               4.5.2.   Makroekonomski pokazatelji

         4.5.2.1.   Proizvodnja, proizvodni kapacitet i iskorištenost kapaciteta

                     (84)

                     Ukupna proizvodnja industrije Unije, proizvodni kapacitet i iskorištenost kapaciteta u razmatranom razdoblju razvijali su se kako slijedi:

                        Tablica 4.

                        Proizvodnja, proizvodni kapacitet i iskorištenost kapaciteta proizvođača iz Unije

                                 2014.

                                 2015.

                                 2016.

                                 RIPR

                                 Obujam proizvodnje (elemenata)

                                 46 693 417

                                 42 280 155

                                 41 857 954

                                 41 449 917

                                    Indeks (2014. = 100)

                                    100

                                    91

                                    90

                                    89

                                 Proizvodni kapacitet (u elementima)

                                 93 110 159

                                 93 279 192

                                 84 940 419

                                 82 263 333

                                    Indeks (2014. = 100)

                                    100

                                    100

                                    91

                                    88

                                 Iskorištenost kapaciteta (%)

                                 50

                                 45

                                 49

                                 50

                                    Indeks (2014. = 100)

                                    100

                                    90

                                    98

                                    100

                                    Izvor: Eurostat, AIRAL i odgovori na upitnik.

                     (85)

                     Obujam proizvodnje industrije Unije u razmatranom se razdoblju smanjio za 11 %. Analiza na godišnjoj razini pokazuje da se 2015. najprije smanjio za 9 % i zatim od 2015. do kraja razdoblja ispitnog postupka revizije ostao prilično stabilan.

                     (86)

                     Proizvodni kapacitet industrije Unije u razmatranom se razdoblju smanjio za 12 %, što pokazuje da je industrija Unije mogla smanjiti kapacitet kao odgovor na smanjenje proizvodnje u tom razdoblju.

                     (87)

                     Iskorištenost kapaciteta u razmatranom je razdoblju ostala niska, no nakon pada 2015. do kraja razdoblja ispitnog postupka revizije vratila se na razinu iz 2014.

               4.5.2.2.   Obujam prodaje i tržišni udio

                     (88)

                     Obujam prodaje industrije Unije u Uniji i tržišni udio u razmatranom razdoblju kretali su se kako slijedi:

                        Tablica 5.

                        Obujam prodaje i tržišni udio proizvođača iz Unije

                                 2014.

                                 2015.

                                 2016.

                                 RIPR

                                 Obujam prodaje u Uniji (elemenata)

                                 21 445 218

                                 25 083 295

                                 25 938 789

                                 26 681 081

                                    Indeks (2014. = 100)

                                    100

                                    117

                                    121

                                    124

                                 Tržišni udio (%)

                                 89

                                 97

                                 95

                                 95

                                    Indeks (2014. = 100)

                                    100

                                    109

                                    107

                                    107

                                    Izvor: Eurostat, AIRAL i odgovori na upitnik.

                     (89)

                     Obujam prodaje industrije Unije na tržištu Unije povećao se tijekom razmatranog razdoblja za oko 24 %, više od rasta potrošnje na tržištu Unije u istom razdoblju.

                     (90)

                     Tržišni udio industrije Unije povećao se tijekom razmatranog razdoblja s 89 % na 95 % nakon povećanja potrošnje u Uniji i pada uvoza poslije 2014.

               4.5.2.3.   Rast

                     (91)

                     Potrošnja Unije povećala se u razmatranom razdoblju za 16 %, a obujam prodaje industrije Unije za 24 %, što je povećalo tržišni udio industrije Unije, ali i dalje ostavilo prostor na tržištu za uvoznike iz NRK-a i drugih zemalja.

               4.5.2.4.   Zaposlenost i produktivnost

                     (92)

                     Zaposlenost i produktivnost industrije Unije u razmatranom razdoblju kretale su se kako slijedi:

                        Tablica 6.

                        Zaposlenost i produktivnost proizvođača iz Unije

                                 2014.

                                 2015.

                                 2016.

                                 RIPR

                                 Broj zaposlenika

                                 1 387

                                 1 306

                                 1 313

                                 1 323

                                    Indeks (2014. = 100)

                                    100

                                    94

                                    95

                                    95

                                 Produktivnost (broj elemenata po zaposleniku)

                                 34 676

                                 32 365

                                 31 869

                                 31 379

                                    Indeks (2014. = 100)

                                    100

                                    93

                                    92

                                    90

                                    Izvor: Eurostat, AIRAL i odgovori na upitnik.

                     (93)

                     Zbog smanjene proizvodnje u razmatranom se razdoblju smanjila i zaposlenost u industriji Unije, za 5 %.

                     (94)

                     Zbog smanjenja proizvodnje u istom razdoblju opala je i produktivnost industrije Unije u skladu sa smanjenjem proizvodnje.

               4.5.3.   Mikroekonomski pokazatelji

         4.5.3.1.   Cijene i čimbenici koji utječu na cijene

                     (95)

                     Prosječne prodajne cijene proizvođača iz Unije u uzorku prema nepovezanim kupcima u Uniji u razmatranom razdoblju kretale su se kako slijedi:

                        Tablica 7.

                        Prosječne prodajne cijene u Uniji i jedinični trošak

                                 2014.

                                 2015.

                                 2016.

                                 RIPR

                                 Prosječna jedinična prodajna cijena u Uniji (EUR/element)

                                 5,7

                                 5,7

                                 5,7

                                 5,7

                                    Indeks (2014. = 100)

                                    100

                                    100

                                    100

                                    100

                                 Jedinični trošak proizvodnje (EUR/element)

                                 5,2

                                 5,5

                                 5,4

                                 5,2

                                    Indeks (2014. = 100)

                                    100

                                    106

                                    103

                                    101

                                    Izvor: odgovori na upitnik.

                     (96)

                     Prosječna jedinična prodajna cijena industrije Unije nepovezanim kupcima u Uniji u razmatranom je razdoblju bila stabilna i iznosila je 5,7 EUR po elementu.

                     (97)

                     Prosječni trošak proizvodnje industrije Unije u razmatranom se razdoblju povećao za 1 %: u 2015. porastao je za 6 % a zatim je između 2015. i kraja razdoblja ispitnog postupka revizije pao za 5 %.

               4.5.3.2.   Troškovi rada

                     (98)

                     Prosječni troškovi rada proizvođača iz Unije u uzorku u razmatranom razdoblju kretali su se kako slijedi:

                        Tablica 8.

                        Prosječni troškovi rada po zaposleniku

                                 2014.

                                 2015.

                                 2016.

                                 RIPR

                                 Prosječni troškovi rada po zaposleniku (EUR/zaposlenik)

                                 32 242

                                 32 604

                                 32 880

                                 32 086

                                    Indeks (2014. = 100)

                                    100

                                    101

                                    102

                                    100

                                    Izvor: odgovori na upitnik.

                     (99)

                     Prosječni troškovi rada po zaposleniku u industriji Unije malo su se povećali tijekom razmatranog razdoblja.

               4.5.3.3.   Zalihe

                     (100)

                     Razine zaliha proizvođača iz Unije u uzorku u razmatranom razdoblju kretale su se kako slijedi:

                        Tablica 9.

                        Zalihe

                                 2014.

                                 2015.

                                 2016.

                                 RIPR

                                 Završne zalihe (u elementima)

                                 4 379 462

                                 3 735 054

                                 4 234 495

                                 3 613 428

                                    Indeks (2014. = 100)

                                    100

                                    85

                                    97

                                    83

                                 Završne zalihe kao postotak proizvodnje (%)

                                 12,6

                                 12,2

                                 14,2

                                 12,1

                                    Indeks (2014. = 100)

                                    100

                                    98

                                    113

                                    96

                                    Izvor: odgovori na upitnik.

                     (101)

                     Razina završnih zaliha industrije Unije smanjila se za 17 % tijekom razmatranog razdoblja. U tom je razdoblju razina zaliha činila između 12 i 14 % njihove proizvodnje.

               4.5.3.4.   Profitabilnost, novčani tok, ulaganja, povrat ulaganja i sposobnost prikupljanja kapitala

                     (102)

                     Komisija je utvrdila profitabilnost industrije Unije iskazivanjem neto dobiti prije oporezivanja od prodaje istovjetnog proizvoda nepovezanim kupcima u Uniji kao postotak prometa od te prodaje.

                     (103)

                     Profitabilnost, novčani tok, ulaganja i povrat ulaganja proizvođača iz Unije u uzorku u razmatranom razdoblju kretali su se kako slijedi:

                        Tablica 10.

                        Profitabilnost, novčani tok, ulaganja i povrat ulaganja

                                 2014.

                                 2015.

                                 2016.

                                 RIPR

                                 Profitabilnost prodaje EU-a nepovezanim kupcima (% prodajnog prometa)

                                 5,4

                                 3,1

                                 4,4

                                 6,8

                                    Indeks (2014. = 100)

                                    100

                                    58

                                    81

                                    125

                                 Novčani tok (milijuna EUR)

                                 10

                                 14

                                 12

                                 24

                                    Indeks (2014. = 100)

                                    100

                                    140

                                    120

                                    240

                                 Ulaganja (milijuna EUR)

                                 14

                                 16

                                 25

                                 8

                                    Indeks (2014. = 100)

                                    100

                                    114

                                    179

                                    57

                                 Povrat ulaganja (%)

                                 49

                                 5

                                 12

                                 32

                                    Indeks (2014. = 100)

                                    100

                                    11

                                    24

                                    65

                                    Izvor: odgovori na upitnik.

                     (104)

                     Profitabilnost industrije Unije smanjila se između 2014. i 2016., no zatim se oporavila tijekom razdoblja ispitnog postupka revizije.

                     (105)

                     Neto novčani tok sposobnost je industrije Unije da samostalno financira svoje aktivnosti. Neto novčani tok povećao se za 143 % između 2014. i kraja razdoblja ispitnog postupka revizije.

                     (106)

                     Tijekom razmatranog razdoblja godišnja ulaganja industrije Unije u istovjetni proizvod smanjila su se za 43 % zbog smanjenja proizvodnje.

                     (107)

                     Povrat ulaganja je dobit izražena kao postotak neto knjigovodstvene vrijednosti ulaganja. Povrat ulaganja industrije Unije u razmatranom se razdoblju smanjio s 49 % na 32 %, pri čemu nije bilo stalnog trenda na godišnjoj razini.

               4.5.4.   Zaključak o stanju industrije Unije

                     (108)

                     U ispitnom postupku utvrđeno je da se tijekom razmatranog razdoblja većina pokazatelja štete kretala pozitivno te da se gospodarsko i financijsko stanje industrije Unije poboljšalo.

                     (109)

                     S mjerama na snazi industrija Unije povećala je tržišni udio, novčani tok i povrat ulaganja.

                     (110)

                     Profitabilnost industrije Unije povećala se u razmatranom razdoblju te je za samo 0,6 % bila manja od ciljane dobiti u početnom ispitnom postupku. Valja napomenuti da je ciljana dobit utvrđena u godini u kojoj je kineski tržišni udio iznosio 13 %, dok sada iznosi 3 %.

                     (111)

                     Industrija Unije smanjila je, međutim, proizvodnju, zaposlenost i ulaganja te nastavila raditi uz nisku iskorištenost kapaciteta.

                     (112)

                     Unatoč tom trendu, Komisija je nakon cjelovite procjene čimbenika štete zaključila da je industrija Unije uvelike poboljšala financijsko stanje i uglavnom se oporavila od materijalne štete koju je Komisija potvrdila u početnom ispitnom postupku.

               4.6.   Vjerojatnost ponavljanja štete

                     (113)

                     U skladu s člankom 11. stavkom 2. osnovne uredbe Komisija je ispitala bi li se materijalna šteta zbog kineskog uvoza ponovila ako se dopusti istek mjera protiv NRK-a koje su na snazi. Ispitnim postupkom utvrđeno je da je tijekom razdoblja ispitnog postupka revizije uvoz iz NRK-a bio po dampinškim cijenama (uvodna izjava (46)) i da postoji vjerojatnost da će se damping nastaviti ako se dopusti istek mjera (uvodna izjava (60)).

                     (114)

                     Kako bi utvrdila vjerojatnost ponavljanja štete u slučaju ukidanja mjera protiv NRK-a, Komisija je analizirala: i. rezervni kapacitet NRK-a, ii. privlačnost tržišta Unije i iii. utjecaj kineskog uvoza na stanje industrije Unije ako se dopusti istek mjera.

               Rezervni kapacitet NRK-a

                     (115)

                     Kako je objašnjeno u uvodnim izjavama od (52) do (57), Unija je i dalje privlačno tržište za NRK te postoji rezervni kapacitet koji uvelike premašuje ukupnu potrošnju u Uniji tijekom razdoblja ispitnog postupka revizije. Usto, kako je navedeno u uvodnoj izjavi (52), nisu utvrđeni nikakvi elementi koji bi upućivali na znatno povećanje domaće potražnje u NRK-u ili na drugom tržištu treće zemlje u bliskoj budućnosti. Komisija je stoga zaključila da domaća potražnja u Kini ili na drugim tržištima trećih zemalja ne bi mogla apsorbirati raspoloživi rezervni kapacitet koji bi se vjerojatno iskoristio za opskrbu tržišta Unije u slučaju isteka mjera.

               Privlačnost tržišta Unije

                     (116)

                     S obzirom na količinu uvoza iz NRK-a u Uniju tijekom razmatranog razdoblja unatoč mjerama na snazi, smatra se da je tržište Unije privlačno za kineski uvoz. U razdoblju početnog ispitnog postupka (2010.–2011.) tržišni udio kineskog uvoza bio je 24 %, što pokazuje moguću razinu uvoza iz NRK-a u slučaju isteka mjera.

                     (117)

                     Cijena uvoza iz NRK-a bez antidampinške pristojbe bila bi ispod prodajne cijene u Uniji za 28,3 % tijekom razdoblja ispitnog postupka revizije. To je pokazatelj vjerojatne razine cijene uvoza iz NRK-a u slučaju ukidanja mjera. Na temelju toga vjerojatno je da bi se pritisak na cijene na tržištu Unije povećao u slučaju ukidanja mjera, pa bi industrija Unije ponovno pretrpjela materijalnu štetu.

                     (118)

                     Na temelju toga vjerojatno je da će kineski proizvođači izvoznici, u slučaju izostanka mjera, povećati prisutnost na tržištu Unije s obzirom na obujam i tržišni udio, i to po dampinškim cijenama znatno ispod prodajne cijene industrije Unije.

               Utjecaj na industriju Unije

                     (119)

                     Kad bi se mjere ukinule, industrija Unije ne bi mogla zadržati svoj obujam prodaje i tržišni udio u odnosu na uvoz iz Kine po niskim cijenama. Vrlo je vjerojatno da bi se kineski tržišni udjel brzo povećao ako bi se dopustio istek mjera. Gubitak obujma prodaje doveo bi do još niže stope iskorištenosti i povećanja prosječnog troška proizvodnje. Zbog toga bi se pogoršalo financijsko stanje industrije Unije, osobito profitabilnost.

                     (120)

                     Istek mjera vjerojatno bi imao nepovoljan učinak na industriju Unije, osobito na zaposlenost. U razmatranom razdoblju industrija Unije već je smanjila zaposlenost povezanu s proizvodom. Istek mjera mogao bi prouzročiti zatvaranje cijelih proizvodnih jedinica.

                     (121)

                     Stoga se može zaključiti da postoji velika vjerojatnost da bi istek postojećih mjera doveo do ponavljanja štete zbog kineskog uvoza i da bi se već osjetljivo stanje industrije Unije pogoršalo.

               Zaključak

                     (122)

                     Ukidanje mjera najvjerojatnije bi prouzročilo znatno povećanje kineskog dampinškog uvoza po cijenama koje su nelojalno niže od cijena industrije Unije. Komisija je stoga zaključila da postoji velika vjerojatnost ponavljanja štete u slučaju ukidanja mjera.

               5.   INTERES UNIJE

                     (123)

                     U skladu s člankom 21. osnovne uredbe Komisija je ispitala bi li zadržavanje postojećih antidampinških mjera protiv NRK-a bilo protivno interesu Unije u cjelini.

                     (124)

                     Komisija je pri utvrđivanju interesa Unije u obzir uzela interese svih uključenih strana, uključujući interese industrije Unije, uvoznika, i korisnika. Sve zainteresirane strane dobile su priliku iznijeti stajališta u skladu s člankom 21. stavkom 2. osnovne uredbe.

                     (125)

                     Na temelju toga Komisija je ispitala postoje li, bez obzira na zaključke o vjerojatnosti nastavka dampinga i štete, uvjerljivi razlozi za zaključak da zadržavanje postojećih mjera nije u interesu Unije.

               5.1.   Interes industrije Unije

                     (126)

                     Mjere na snazi omogućile su industriji Unije da se počne oporavljati od prošlog dampinga, no još ne može povećati iskorištenost kapaciteta i dosegnuti ciljanu profitnu maržu.

                     (127)

                     Komisija ujedno zaključuje da bi se stanje industrije Unije vjerojatno pogoršalo ako bi se dopustio istek mjera protiv NRK-a.

                     (128)

                     Stoga je zaključila da bi nastavak mjera protiv NRK-a pogodovao industriji Unije.

               5.2.   Interes uvoznika

                     (129)

                     Komisija je poslala upitnike dvama uvoznicima koji surađuju. Kako je već rečeno, jedan je uvoznik odgovorio na upitnik i kod njega je obavljen pregled. Nije se javio nijedan drugi uvoznik.

                     (130)

                     Nakon uvođenja pristojbi uvoznik koji surađuje pronašao je drugi konkurentan izvor istovjetnog proizvoda. Premda su ti radijatori malo skuplji, proizvode se bliže tržištu Unije pa su dostupniji. Uvozniku to smanjuje troškove skladištenja i skraćuje rokove, što pak cijene njegovi klijenti.

                     (131)

                     Komisija je zaključila kako ništa ne upućuje na to da bi zadržavanje mjera imalo negativan utjecaj na uvoznike koji bi nadilazio povoljan utjecaj mjera na industriju Unije.

               5.3.   Interes korisnika

                     (132)

                     Kako je već rečeno, nijedan se korisnik iz Unije nije javio nakon pokretanja ovog ispitnog postupka ili na drugi način surađivao u njemu.

                     (133)

                     Aluminijski radijatori su proizvod široke potrošnje, izrađen ekstrudiranjem ili tlačnim lijevanjem. Korisnici radijatora su distributeri i velike maloprodajne organizacije koji ih onda prodaju radi ugradnje.

                     (134)

                     Ti korisnici mogu prenijeti cijeli ili gotovo cijeli porast cijena zbog pristojbi na krajnje korisnike, imajući na umu da je za potonje utjecaj takvih mjera zanemariv.

                     (135)

                     Ti su nalazi potvrđeni u trenutačnoj reviziji jer ispitnim postupkom nisu otkrivene naznake kojima bi se osporio taj početni nalaz za razdoblje nakon uvođenja mjera koje su na snazi.

                     (136)

                     Usto, unatoč tomu što su mjere na snazi od 2012., korisnici iz Unije nastavili su se opskrbljivati iz NRK-a i drugih zemalja. Nijedan korisnik nije surađivao u ovom ispitnom postupku revizije.

                     (137)

                     Na temelju toga i u skladu sa zaključcima iz početnog ispitnog postupka Komisija je zaključila da nastavak mjera neće imati znatan negativni utjecaj na korisnike.

               5.4.   Zaključak o interesu Unije

                     (138)

                     S obzirom na navedeno Komisija je zaključila da ne postoje uvjerljivi razlozi na temelju kojih bi se zaključilo da produljenje postojećih antidampinških mjera na uvoz aluminijskih radijatora podrijetlom iz NRK-a nije u interesu Unije.

               6.   ANTIDAMPINŠKE MJERE

                     (139)

                     Sve su zainteresirane strane obaviještene o bitnim činjenicama i razmatranjima na temelju kojih se namjeravalo zadržati antidampinške mjere na snazi. Dan im je i rok u kojem su mogle dostaviti primjedbe nakon ove objave i zatražiti saslušanje pred Komisijom i/ili službenikom za saslušanje u trgovinskim postupcima. Nisu primljene nikakve primjedbe, podnesci ili zahtjevi za saslušanje.

                     (140)

                     Iz prethodno navedenih razmatranja proizlazi da bi antidampinške mjere primjenjive na uvoz aluminijskih radijatora podrijetlom iz NRK-a uvedene konačnom uredbom, kako je izmijenjena uredbom o izmjeni, trebalo zadržati.

                     (141)

                     Stope antidampinške pristojbe za pojedinačna trgovačka društva navedene u ovoj Uredbi primjenjuju se samo na uvoz predmetnog proizvoda koji proizvode ta trgovačka društva i posebno navedene pravne osobe. Uvoz predmetnog proizvoda koji proizvodi neko drugo trgovačko društvo koje nije posebno navedeno nazivom i adresom u izvršnom dijelu ove Uredbe, uključujući subjekte povezane s onima koji se posebno navode, ne može ostvariti korist od tih stopa i podliježe stopi pristojbe koja se primjenjuje na „sva ostala trgovačka društva”.

                     (142)

                     Sve zahtjeve kojima se traži primjena tih stopa antidampinških pristojba za pojedinačna društva (npr. nakon promjene naziva subjekta ili nakon osnivanja novog proizvodnog ili prodajnog subjekta) potrebno je bez odgode uputiti Komisiji (6) sa svim odgovarajućim podacima, a posebno o promjenama djelatnosti društva u vezi s proizvodnjom te domaćom i izvoznom prodajom povezanom s, primjerice, takvom promjenom naziva ili takvom promjenom proizvodnog ili prodajnog subjekta. Prema potrebi Uredba će se na odgovarajući način izmijeniti tako što će se ažurirati popis trgovačkih društava na koja se primjenjuju pojedinačne stope pristojbi.

                     (143)

                     Odbor osnovan člankom 15. stavkom 1. Uredbe (EU) 2016/1036 nije dostavio mišljenje,

               DONIJELA JE OVU UREDBU:

            Članak 1.

               1.   Uvodi se konačna antidampinška pristojba na uvoz aluminijskih radijatora i elemenata ili sekcija od kojih se takvi radijatori sastoje, neovisno jesu li ti elementi sastavljeni u blokove ili ne, osim radijatora i njihovih elemenata i sekcija električne vrste, trenutačno razvrstanih u oznake KN ex 7615 10 10, ex 7615 10 80, ex 7616 99 10 i ex 7616 99 90 (oznake TARIC 7615101010, 7615108010, 7616991091, 7616999001 i 7616999091) i podrijetlom iz Narodne Republike Kine.

               2.   Stopa konačne antidampinške pristojbe koja se primjenjuje na neto cijenu franko granica Unije, neocarinjeno, za proizvod opisan u stavku 1. koji proizvode društva navedena u nastavku, jesu sljedeće:

                           Društvo

                           Pristojba (%)

                           Dodatna oznaka TARIC

                           Zhejiang Flyhigh Metal Products Co., Ltd.

                           12,6

                           B272

                           Metal Group Co. Ltd.

                           56,2

                           B273

                           Sira (Tianjin) Aluminium Products Co. Ltd.

                           14,9

                           B279

                           Sira Group (Tianjin) Heating Radiators Co. Ltd.

                           14,9

                           B280

                           Društva navedena u Prilogu I.

                           21,2

                           Sva ostala društva

                           61,4

                           B999

               3.   Primjena pojedinačnih stopa antidampinške pristojbe utvrđenih za društva navedena u stavku 2. uvjetovana je podnošenjem carinskim tijelima država članica valjanog trgovačkog računa u skladu sa zahtjevima iz Priloga II. Ako se ne predoči takav račun, primjenjuje se pristojba koja se primjenjuje na sva ostala trgovačka društva.

               4.   Osim ako je drukčije određeno, primjenjuju se važeće odredbe o carinama.

            Članak 2.
            Ako neki novi proizvođač izvoznik iz Narodne Republike Kine Komisiji dostavi dostatne dokaze:

                        (a)

                        da u Uniju nije izvozio proizvod opisan u stavku 1. u razdoblju od 1. srpnja 2010. do 30. lipnja 2011.;

                        (b)

                        da nije povezan ni s jednim izvoznikom ili proizvođačem iz Narodne Republike Kine na kojega se primjenjuju antidampinške mjere uvedene ovom Uredbom;

                        (c)

                        da je doista u Uniju izvozio predmetni proizvod ili da je preuzeo neopozivu ugovornu obvezu izvoza znatne količine tih proizvoda u Uniju nakon završetka razdoblja početnog ispitnog postupka,

                  Komisija može izmijeniti Prilog I. uvrštavanjem novog proizvođača izvoznika među društva koja surađuju i nisu uključena u uzorak početnog ispitnog postupka te na koja se stoga primjenjuje ponderirana prosječna stopa pristojbe od 21,2 %.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. siječnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 30.6.2016., str. 21.

            (2)  SL L 310, 9.11.2012., str. 1.

            (3)  SL C 48, 15.2.2017., str. 10.

            (4)  SL C 377, 9.11.2017., str. 11.

            (5)  Overcapacity in China – An Impediment to the Party's Reform Agenda, Roland Berger, Gospodarska komora Europske unije u Kini, 2016.

            (6)  European Commission, Directorate-General for Trade, Directorate H, B-1049 Bruxelles, Belgija.

            PRILOG I.

                        Naziv društva

                        Dodatna oznaka TARIC

                        Jinyun Shengda Industry Co., Ltd.

                        B274

                        Ningbo Ephraim Radiator Equipment Co., Ltd.

                        B275

                        Ningbo Everfamily Radiator Co., Ltd.

                        B276

                        Ningbo Ningshing Kinhil Industrial Co., Ltd.

                        B277

                        Ningbo Ninhshing Kinhil International Co., Ltd.

                        B278

                        Yongkang Jinbiao Machine Electric Co., Ltd.

                        B281

                        Yongkang Sanghe Radiator Co., Ltd.

                        B282

                        Zhejiang Aishuibao Piping Systems Co., Ltd.

                        B283

                        Zhejiang Botai Tools Co., Ltd.

                        B284

                        Zhejiang East Industry Co., Ltd.

                        B285

                        Zhejiang Guangying Machinery Co., Ltd.

                        B286

                        Zhejiang Kangfa Industry & Trading Co., Ltd.

                        B287

                        Zhejiang Liwang Industrial and Trading Co., Ltd.

                        B288

                        Zhejiang Ningshuai Industry Co., Ltd.

                        B289

                        Zhejiang Rongrong Industrial Co., Ltd.

                        B290

                        Zhejiang Yuanda Machinery & Electrical Manufacturing Co., Ltd.

                        B291

            PRILOG II.
            Izjava koju je potpisala službena osoba subjekta koji izdaje trgovački račun mora biti navedena na valjanom trgovačkom računu iz članka 1. stavka 3. u sljedećem obliku:

                        (1)

                        ime i funkcija službene osobe subjekta koji izdaje trgovački račun;

                        (2)

                        sljedeća izjava:

                                    „Ja, niže potpisani, potvrđujem da je (obujam) aluminijskih radijatora i elemenata ili sekcija od kojih se takvi radijatori sastoje, iz ovog računa, koji se prodaju za izvoz u Europsku uniju proizvelo društvo (naziv društva i adresa) (dodatna oznaka TARIC) u Narodnoj Republici Kini. Izjavljujem da su podaci na ovom računu potpuni i točni.

                                    Datum i potpis”.


title: Provedbena uredba Komisije (EU) 2019/283 оd 18. veljače 2019. o izmjeni Uredbe Vijeća (EZ) br. 314/2004 o određenim mjerama ograničavanja u odnosu na Zimbabve

text:
                  19.2.2019

                  HR

                  Službeni list Europske unije

                  L 47/36

         PROVEDBENA UREDBA KOMISIJE (EU) 2019/283
         оd 18. veljače 2019.
         o izmjeni Uredbe Vijeća (EZ) br. 314/2004 o određenim mjerama ograničavanja u odnosu na Zimbabve
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 314/2004 od 19. veljače 2004. o određenim mjerama ograničavanja u odnosu na Zimbabve (1), a posebno njezin članak 11. točku (b),
         budući da:

                     (1)

                     Odlukom Vijeća 2011/101/ZVSP (2) utvrđuju se fizičke i pravne osobe na koje se primjenjuju ograničenja kako je predviđeno člankom 5. te odluke.

                     (2)

                     Uredbom (EZ) br. 314/2004 provodi se ta odluka u mjeri u kojoj je potrebno djelovanje na razini Unije. Konkretnije, u Prilogu III. Uredbi (EZ) br. 314/2004 navode se osobe i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (3)

                     Vijeće je 18. veljače 2019. odlučilo izmijeniti unos za jednu osobu i izbrisati imena dviju osoba iz Priloga I. Odluci 2011/101/ZVSP na koje bi se trebala primjenjivati ograničenja.

                     (4)

                     Prilog III. Uredbi (EZ) br. 314/2004 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog III. Uredbi Vijeća (EZ) br. 314/2004 zamjenjuje se Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            Sastavljeno u Bruxellesu 18. veljače 2019.

                  Za Komisiju,

                  u ime predsjednika,

                  Voditelj Službe za instrumente vanjske politike

            (1)  SL L 55, 24.2.2004., str. 1.

            (2)  Odluka Vijeća 2011/101/ZVSP od 15. veljače 2011. o mjerama ograničavanja protiv Zimbabvea (SL L 42, 16.2.2011., str. 6.).

            PRILOG

                     „PRILOG III.

                        Popis osoba i subjekata iz članka 6.

                     I.   Osobe

                                 Ime (i svi nadimci)

                                 Podaci za utvrđivanje identiteta

                                 Razlozi za uvrštenje na popis

                                             1.

                                             Mugabe, Robert Gabriel

                                 Rođen 21.2.1924.
                                 Broj putovnice: AD001095.

                                 Bivši predsjednik, odgovoran za aktivnosti koje ozbiljno ugrožavaju demokraciju, poštovanje ljudskih prava i vladavinu prava.

                                             2.

                                             Mugabe, Grace

                                 Rođena 23.7.1965.
                                 Broj putovnice: AD001159
                                 Osobna iskaznica br. 63-646650Q70

                                 Bivša tajnica ženske lige stranke ZANU-PF (Afrička nacionalna unija Zimbabvea – Domoljubna fronta), uključena u aktivnosti koje ozbiljno ugrožavaju demokraciju, poštovanje ljudskih prava i vladavinu prava. Preuzela je posjed Iron Mask 2002.; navodno nezakonito ostvaruje veliku dobit od rudarenja dijamanata.

                                             5.

                                             Chiwenga, Constantine

                                 Zapovjednik obrambenih snaga Zimbabvea, general (bivši zapovjednik vojske, general pukovnik), rođen 25.8.1956.
                                 Broj putovnice: AD000263
                                 Osobna iskaznica br. 63-327568M80

                                 Član zajedničkoga operativnog zapovjedništva i sudionik u oblikovanju ili vođenju represivne državne politike. Koristio je vojne snage za preuzimanje poljoprivrednih gospodarstava. Tijekom izbora 2008. bio je najodgovorniji za nasilje povezano s drugim krugom predsjedničkih izbora.

                                             6.

                                             Shiri, Perence (također poznat kao Bigboy) Samson Chikerema

                                 Maršal zrakoplovstva (Ratno zrakoplovstvo), rođen 1.11.1955. Osobna iskaznica br. 29-098876M18

                                 Viši vojni časnik i član zajedničkog operativnog zapovjedništva stranke ZANU-PF te sudionik u oblikovanju ili provođenju ugnjetačke državne politike. Sudionik u političkom nasilju, među ostalim i tijekom izbora 2008. u pokrajini Mashonaland West i teritorijalnoj jedinici Chiadzwa.

                                             7.

                                             Sibanda, Phillip Valerio (također poznat kao Valentine)

                                 Zapovjednik nacionalne vojske Zimbabvea, general pukovnik, rođen 25.8.1956. ili 24.12.1954.
                                 Osobna iskaznica br. 63-357671H26

                                 Viši vojni dužnosnik povezan s vladom i sudionik u oblikovanju ili vođenju ugnjetačke državne politike.

                           II.   Subjekti

                                 Naziv

                                 Podaci za utvrđivanje identiteta

                                 Razlozi za uvrštenje na popis

                                 Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabve.

                                 Gospodarski subjekt povezan s ministarstvom obrane i vladinom frakcijom stranke ZANU-PF.

               ”


title: Provedbena uredba Vijeća (EU) 2019/352 od 4. ožujka 2019. o provedbi Uredbe (EU) br. 208/2014 o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
                  5.3.2019

                  HR

                  Službeni list Europske unije

                  L 64/1

         PROVEDBENA UREDBA VIJEĆA (EU) 2019/352
         od 4. ožujka 2019.
         o provedbi Uredbe (EU) br. 208/2014 o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 208/2014 od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (1), a posebno njezin članak 14. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 5. ožujka 2014. donijelo Uredbu (EU) br. 208/2014.

                     (2)

                     Na temelju preispitivanja koje je provelo Vijeće, unos za jednu osobu trebalo bi izbrisati i Prilog I. trebalo bi nadopuniti informacijama o pravu na obranu i pravu na djelotvornu sudsku zaštitu.

                     (3)

                     Prilog I. Uredbi (EU) br. 208/2014 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) br. 208/2014 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. ožujka 2019.

                  Za Vijeće

                  Predsjednik

               A. ANTON

            (1)  SL L 66, 6.3.2014., str. 1.

            PRILOG
            Prilog I. Uredbi (EU) 208/2014 mijenja se kako slijedi:

                        1.

                        Odjeljak „Popis fizičkih i pravnih osoba, subjekata i tijela iz članka 2.” mijenja se kako slijedi:

                                    (a)

                                    naslov se zamjenjuje sljedećim:
                                    „A.

                                             Popis fizičkih i pravnih osoba, subjekata i tijela iz članka 2.”;

                                    (b)

                                    unos za sljedeću osobu briše se s popisa:

                                                5.

                                                Andrii Petrovych Kliuiev.

                        2.

                        Dodaje se sljedeći odjeljak:
                        „B.
                              Pravo na obranu i pravo na djelotvornu sudsku zaštitu

                        Pravo na obranu i pravo na djelotvornu sudsku zaštitu na temelju Zakonika o kaznenom postupku Ukrajine
                        Člankom 42. Zakonika o kaznenom postupku Ukrajine („Zakonik o kaznenom postupku”) predviđa se da svaka osoba koja je osumnjičena ili optužena u kaznenom postupku uživa pravo na obranu i pravo na djelotvornu sudsku zaštitu. To uključuje: pravo da bude obaviještena za koje je kazneno djelo osumnjičena ili optužena; pravo da bude precizno i brzo obaviještena o svojim pravima na temelju Zakonika o kaznenom postupku; pravo na branitelja nakon što ga prvi put zatraži; pravo da podnese prijedloge za postupovne radnje; i pravo da ospori odluke, radnje i propuste istražitelja, javnog tužitelja i suca istrage. Člankom 306. Zakonika o kaznenom postupku predviđa se da pritužbe na odluke, radnje ili propuste istražitelja ili javnog tužitelja mora razmotriti sudac istrage lokalnog suda u prisutnosti podnositelja pritužbe ili njegova branitelja ili pravnog zastupnika. Osim toga, u članku 309. Zakonika o kaznenom postupku navode se odluke sudaca istrage protiv kojih je moguće podnijeti žalbu te se navodi da druge odluke mogu biti predmetom sudskog preispitivanja tijekom pripremnog postupka pred sudom. Štoviše, određene postupovne istražne mjere moguće su samo podložno odluci suca istrage ili suda (npr. zapljena imovine na temelju članka 164. i mjere pritvaranja na temelju članka 176. Zakonika o kaznenom postupku).
                        Primjena prava na obranu i prava na djelotvornu sudsku zaštitu svake osobe uvrštene na popis
                        1.   Viktor Fedorovych Yanukovych
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Yanukovycha poštovani tijekom kaznenog postupka na koji se oslonilo Vijeće. To je osobito dokazano određenim brojem odluka suda u vezi sa zapljenom imovine i odlukom suda od 1. studenoga 2018. kojom je izdano odobrenje za uhićenje osumnjičenika, njegovo pozivanje pred sud i privođenje sudu kao i odlukom suca istrage od 8. listopada 2018. kojom je odbijen zahtjev tužitelja za posebnu istragu prije suđenja in absentia.
                        2.   Vitalli Yuriyovych Zakharchenko
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Zakharchenka poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 21. svibnja 2018. i 23. studenoga 2018. kojima je izdano odobrenje za pritvaranje g. Zakharchenka kako bi bio doveden pred sud da sudjeluje na ročištu povodom prijedloga za određivanje istražnog zatvora.
                        3.   Viktor Pavlovych Pshonka
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Pshonke poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 12. ožujka 2018. i 13. kolovoza 2018. kojima je izdano odobrenje za pritvaranje g. Pshonke kako bi bio doveden pred sud da sudjeluje na ročištu povodom prijedloga za određivanje istražnog zatvora.
                        6.   Viktor Ivanovych Ratushniak
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Ratushniaka poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 21. svibnja 2018. i 23. studenoga 2018. kojima je izdano odobrenje za pritvaranje g. Ratushniaka kako bi bio doveden pred sud da sudjeluje na ročištu povodom prijedloga za određivanje istražnog zatvora.
                        7.   Oleksandr Viktorovych Yanukovych
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Yanukovycha poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 7. veljače 2018. kojom je odbijen zahtjev tužitelja za posebnu istragu prije suđenja in absentia, određenim brojem odluka suda u vezi sa zapljenama imovine i odlukom suca istrage od 27. lipnja 2018. o ukidanju odluke tužiteljstva o odbijanju zahtjeva obrane za zatvaranje istrage.
                        9.   Artem Viktorovych Pshonka
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Pshonke poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 12. ožujka 2018. i 13. kolovoza 2018. kojima je izdano odobrenje za pritvaranje g. Pshonke kako bi bio doveden pred sud da sudjeluje na ročištu povodom prijedloga za određivanje istražnog zatvora.
                        11.   Mykola Yanovych Azarov
                        Iz informacija u spisu Vijeća proizlazi da su prava na obranu i pravo na djelotvornu sudsku zaštitu g. Azarova poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 8. rujna 2018. kojom je izdano odobrenje za provođenje posebne istrage in absentia kao i odlukom suca istrage od 16. kolovoza 2018. kojom je izdano odobrenje za pritvaranje g. Azarova kako bi bio doveden pred sud da sudjeluje na ročištu povodom prijedloga za određivanje istražnog zatvora te određenim brojem odluka suda u vezi sa zapljenama imovine.
                        12.   Serhiy Vitalyovych Kurchenko
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Kurchenka poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 7. ožujka 2018. kojom je izdano odobrenje za provođenje posebne istrage in absentia.
                        13.   Dmytro Volodymyrovych Tabachnyk
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Tabachnyka poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 8. svibnja 2018. kojom je izdano odobrenje za pritvaranje g. Tabachnyka kako bi bio doveden pred sud da sudjeluje na ročištu povodom prijedloga za određivanje istražnog zatvora.
                        15.   Serhiy Hennadiyovych Arbuzov
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Arbuzova poštovani tijekom kaznenog postupka na koji se oslonilo Vijeće. To je osobito dokazano određenim brojem odluka suda u vezi sa zapljenama imovine kao i poništenjem zapljena imovine.
                        17.   Oleksandr Viktorovych Klymenko
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Klymenka poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 5. listopada 2018. kojom je izdano odobrenje za provođenje posebne istrage in absentia.
                        18.   Edward Stavytskyi
                        Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Stavytskog poštovani tijekom kaznenog postupka na koji se oslonilo Vijeće. To je dokazano određenim brojem odluka suda u vezi sa zapljenom imovine, odlukom suca istrage od 22. studenoga 2017. kojom je izdano odobrenje za provođenje posebne istrage in absentia, uputama tužitelja od 2. siječnja 2018. da istražitelj obavijesti osumnjičenike i njihove branitelje o dovršetku istrage prije suđenja i o tome da je 8. svibnja 2018. Okružnom sudu okruga Svjatošin u Kijevu upućena optužnica radi ocjene osnovanosti. Iz tih informacija proizlazi i to da nije postojala prethodna valjana odluka tužiteljstva o nepokretanju kaznene istrage te da se u relevantnom kaznenom postupku stoga nije prekršilo načelo ne bis in idem.”


title: Provedbena uredba Komisije (EU) 2019/353 оd 4. ožujka 2019. o 295. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  5.3.2019

                  HR

                  Službeni list Europske unije

                  L 64/5

         PROVEDBENA UREDBA KOMISIJE (EU) 2019/353
         оd 4. ožujka 2019.
         o 295. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 1.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 28. veljače 2019. dodati jedan unos na popis osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora. Prilog I. Uredbi (EZ) br. 881/2002 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. ožujka 2019.

                  Za Komisiju,

                  u ime predsjednika,

                  voditelj Službe za instrumente vanjske politike

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 pod naslov „Fizičke osobe” dodaje se sljedeći unos:

               „Hamza Usama Muhammad bin Laden. Datum rođenja: 9.5.1989. Mjesto rođenja: Džeda (eng. Jeddah), Saudijska Arabija. Državljanstvo: saudijsko. Ostali podaci: (a) sin Usame bin Ladena (preminuo); (b) Aiman Muhammed Rabi al-Zawahiri ga je predstavio kao službenog člana Al Qaide. Pozvao je sljedbenike Al Qaide na izvođenje terorističkih napada. Smatra ga se najvjerojatnijim nasljednikom al-Zawahirija. Datum uvrštenja iz članka 7.d stavka 2. točke (i): 28.2.2019.”


title: Provedbena uredba Komisije (EU) 2019/549 оd 2. travnja 2019. o odobrenju izmjene specifikacije za zaštićenu oznaku izvornosti ili zaštićenu oznaku zemljopisnog podrijetla („Cataluña”/„Catalunya” (ZOI))

text:
                  5.4.2019

                  HR

                  Službeni list Europske unije

                  L 96/3

         PROVEDBENA UREDBA KOMISIJE (EU) 2019/549
         оd 2. travnja 2019.
         o odobrenju izmjene specifikacije za zaštićenu oznaku izvornosti ili zaštićenu oznaku zemljopisnog podrijetla („Cataluña”/„Catalunya” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     Komisija je ispitala zahtjev za odobrenje izmjene specifikacije za zaštićenu oznaku izvornosti „Cataluña”/„Catalunya”, koji je podnijela Španjolska u skladu s člankom 105. Uredbe (EU) br. 1308/2013.

                     (2)

                     Komisija je zahtjev za odobrenje izmjene specifikacije objavila u Službenom listu Europske unije (2) u skladu s člankom 97. stavkom 3. Uredbe (EU) br. 1308/2013.

                     (3)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (4)

                     Stoga je primjereno odobriti izmjenu specifikacije u skladu s člankom 99. Uredbe (EU) br. 1308/2013.

                     (5)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije za naziv „Cataluña”/„Catalunya” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. travnja 2019.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 437, 4.12.2018., str. 5.


title: Provedbena uredba Komisije (EU) 2019/660 оd 24. travnja 2019. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
                  26.4.2019

                  HR

                  Službeni list Europske unije

                  L 112/8

         PROVEDBENA UREDBA KOMISIJE (EU) 2019/660
         оd 24. travnja 2019.
         o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
         uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
         budući da:

                     (1)

                     Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

                     (2)

                     Iz redovitog praćenja podataka na temelju kojih se određuju reprezentativne cijene za proizvode od mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

                     (3)

                     Uredbu (EZ) br. 1484/95 stoga bi trebalo na odgovarajući način izmijeniti.

                     (4)

                     Budući da je potrebno osigurati što skoriju primjenu ove mjere nakon što ažurirani podaci postanu dostupni, ova Uredba treba stupiti na snagu na dan objave,

               DONIJELA JE OVU UREDBU:

            Članak 1.
            Prilog I. Uredbi (EZ) br. 1484/95 zamjenjuje se tekstom iz Priloga ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. travnja 2019.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 150, 20.5.2014., str. 1.

            (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju reprezentativnih cijena u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

            PRILOG

                     „PRILOG I.

                                 Oznaka KN

                                 Opis robe

                                 Reprezentativna cijena
                                 (EUR/100 kg)

                                 Jamstvo iz članka 3.
                                 (EUR/100 kg)

                                 Podrijetlo (1)

                                 0207 12 90

                                 Trupovi peradi vrste Gallus domesticus pod nazivom ‚65 % piletina’, zamrznuti

                                 120,2

                                 0

                                 AR

                                 0207 14 10

                                 Rezani dijelovi peradi vrste Gallus domesticus bez kostiju, zamrznuti

                                 243,9

                                 17

                                 AR

                                 218,4

                                 25

                                 BR

                                 219,5

                                 24

                                 TH

                                 1602 32 11

                                 Pripravci nekuhane peradi vrste Gallus domesticus

                                 280,6

                                 2

                                 BR

               ”

               (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).


title: Provedbena Uredba Komisije (EU) 2019/696 оd 3. svibnja 2019. o 301. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  3.5.2019

                  HR

                  Službeni list Europske unije

                  LI 116/1

         PROVEDBENA UREDBA KOMISIJE (EU) 2019/696
         оd 3. svibnja 2019.
         o 301. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 1.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 1. svibnja 2019. dodati jedan unos na popis osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora. Prilog I. Uredbi (EZ) br. 881/2002 trebalo bi stoga na odgovarajući način izmijeniti,

                     (3)

                     Kako bi se osigurala djelotvornost mjera predviđenih ovom Uredbom, ona bi trebala odmah stupiti na snagu,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. svibnja 2019.

                  Za Komisiju,

                  u ime predsjednika,

                  voditeljica Službe za instrumente vanjske politike

            (1)  SL L 139, 29.5.2002., str. 9.

            PRILOG
            U Prilogu I. Uredbi (EZ) br. 881/2002 pod naslov „Fizičke osobe” dodaje se sljedeći unos:

               „Mohammed Masood Azhar Alvi (nepouzdani alias (a) Masud Azhar, (b) Wali Adam Isah, (c) Wali Adam Esah). Datum rođenja: a) 10.7.1968., b) 10.6.1968. Mjesto rođenja: Bahawalpur, pokrajina Punjab, Pakistan. Državljanstvo: pakistansko. Datum uvrštenja iz članka 7.d stavka 2. točke (i): 1.5.2019.”